CELEX: 32019D0160
Language: lt
Date: 2019-01-24 00:00:00
Title: 2019 m. sausio 24 d. Komisijos įgyvendinimo sprendimas (ES) 2019/160, kuriuo leidžiama laikinai nukrypti nuo Tarybos direktyvose 66/401/EEB ir 66/402/EEB nustatytų sertifikuotos sėklos reikalavimų (pranešta dokumentu Nr. C(2019) 305) (Tekstas svarbus EEE.)

1.2.2019   
               
               
                  LT
               
               
                  Europos Sąjungos oficialusis leidinys
               
               
                  L 31/75
               
            
         KOMISIJOS ĮGYVENDINIMO SPRENDIMAS (ES) 2019/160
         2019 m. sausio 24 d.
         kuriuo leidžiama laikinai nukrypti nuo Tarybos direktyvose 66/401/EEB ir 66/402/EEB nustatytų sertifikuotos sėklos reikalavimų
         
            
               (pranešta dokumentu Nr. C(2019) 305)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla (1) ir 1966 m. birželio 14 d. Tarybos direktyvą 66/402/EEB dėl prekybos javų sėkla (2), ypač į jos 17 straipsnio 1 dalį,
         kadangi:
         
                     (1)
                  
                  
                     dėl neįprastai šilto ir sauso klimato 2018 m. Švedijoje trūko dirvožemio drėgmės; tai pakenkė augmenijai, todėl sėklos derlius buvo mažesnis, o sėklos kokybė – prastesnė;
                  
               
                     (2)
                  
                  
                     sėklos tiekimo sunkumai dar labiau padidėjo ir dėl 2017 m. drėgno derliaus nuėmimo sezono, dėl kurio Švedijoje pritrūko sėklos 2018 m. pavasario sėjai;
                  
               
                     (3)
                  
                  
                     todėl šiuo metu Švedija turi tik ribotą kiekį pavasarinių pašarinių augalų ir vasarinių javų sėklos, likusios nuo ankstesnio sezono, ir negalės gauti pakankamai sėklos 2019 m. pavasario paklausai patenkinti;
                  
               
                     (4)
                  
                  
                     kitos valstybės narės, kurios taip pat iš dalies susiduria su derliaus nuėmimo problemomis, galėjo tik ribotai patenkinti Švedijos sėklos poreikius;
                  
               
                     (5)
                  
                  
                     dėl šių aplinkybių Švedijoje kilo laikinų bendro pavasarinių pašarinių augalų ir vasarinių javų sėklos tiekimo sunkumų ir manoma, kad jie tęsis. Šiuos sunkumus galima įveikti tik leidžiant tam tikrą nustatytą laikotarpį ir neviršijant atitinkamo didžiausio kiekio Sąjungoje prekiauti Švedijoje gauta sertifikuota pavasarinių pašarinių augalų ir sertifikuota vasarinių javų sėkla, priskiriama sertifikuotos antrosios reprodukcijos sėklos kategorijai;
                  
               
                     (6)
                  
                  
                     todėl šiame sprendime nustatyta nukrypti leidžiančia nuostata turėtų būti leista Sąjungoje prekiauti Švedijoje gauta sertifikuota pavasarinių pašarinių augalų ir sertifikuota vasarinių javų sėkla, priskiriama sertifikuotos antrosios reprodukcijos sėklos kategorijai, laikantis tam tikrų sąlygų ir apribojimų;
                  
               
                     (7)
                  
                  
                     iš Švedijos Komisijai pateiktos informacijos matyti, kad, norint išspręsti šiuos tiekimo sunkumus laikotarpiu iki 2019 m. birželio 30 d., iš viso reikia 2 525 tonų pavasarinių pašarinių augalų sėklos ir 18 240 tonų vasarinių javų sėklos;
                  
               
                     (8)
                  
                  
                     nukrypti leidžianti nuostata neturėtų trukdyti taikyti kitų sąlygų, taikomų sertifikuotos antrosios reprodukcijos sėklos kategorijai, kaip nustatyta direktyvose 66/401/EEB ir 66/402/EEB;
                  
               
                     (9)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Iki 2019 m. birželio 30 d. leidžiama Sąjungoje prekiauti Švedijoje užauginta sertifikuota pavasarinių pašarinių augalų ir sertifikuota vasarinių javų sėkla, priskiriama sertifikuotos antrosios reprodukcijos sėklos kategorijai, laikantis 2–5 dalyse nurodytų sąlygų.
            
            
               2.   Bendras sėklos, kuria pagal šį sprendimą leidžiama prekiauti Sąjungoje, kiekis neturi viršyti 2 525 tonų pavasarinių pašarinių augalų sėklos ir 18 240 tonų vasarinių javų sėklos.
            
            
               3.   1 dalyje nurodyta sėkla atitinka Direktyvos 66/401/EEB II priede ir Direktyvos 66/402/EEB II priede nustatytus reikalavimus, kuriuos turi atitikti sėkla, priskiriama sertifikuotos antrosios reprodukcijos sėklos kategorijai.
            
            
               4.   Nepažeidžiant direktyvų 66/401/EEB ir 66/402/EEB ženklinimo reikalavimų, oficialioje etiketėje nurodoma, kad atitinkama sėkla yra žemesnės kategorijos nei priskiriama sertifikuotos antrosios reprodukcijos sėklos kategorijai.
            
            
               5.   1 dalyje nurodyta prekyba sėkla leidžiama pateikus paraišką dėl leidimo prekiauti pagal šį sprendimą.
            
         
         
            2 straipsnis
            Valstybė narė nedelsdama praneša Komisijai ir kitoms valstybėms narėms apie kiekį, kuriuo ji leido prekiauti pagal šį sprendimą.
         
         
            3 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. sausio 24 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL 125, 1966 7 11, p. 2298/66.
         
         
            (2)  OL 125, 1966 7 11, p. 2309/66.